גל המעצרים ביצהר לא עבר בשקט, והערב (יום ה') מפרסמים פעילי הימין סרטון וידאו, שבו תיעדו כיצד שוטר מתיז גז לעיניו של פעיל ימין שנעצר בעימותים. בתמונות נראה פעיל הימין כשהוא שוכב על בטנו, ולצדו שני שוטרים. בשלב מסוים מסובב אותו אחד השוטרים בעזרת דחיפה עם רגלו, ושוטר אחר מכוון תרסיס לעיניו. לאחר התזת הגז, פרצה במקום מהומה אלימה.

האירועים החלו כאשר מתנחלים הגיעו לכפר חווארה הסמוך, וכילו את זעמם ברכוש פלסטיני במסגרת מדיניות הנקם שלהם שזכתה לכינוי "תג מחיר". הפלסטינים דיווחו על גן ילדים שהושחת. כן ניזוקו שני בתים והוצתו אדמות חקלאיות. כוחות משטרה וביטחון הגיעו לאזור ההתנחלות מחשש להתלקחות. השוטרים עצרו שני תושבים - אחד בחשד לחסימת כביש, והאחר - בחשד להצתת שדה פלסטיני.

מוועד מתיישבי השומרון נמסר, כי "אחרי מסע ההסתה והתרת דמם של תושבי יצהר ונוער הגבעות הגיע שלב החיסולים. כוחות מג"ב ויס"מ הגיעו ליישוב יצהר במסגרת תג מחיר כנגד המתיישבים היהודים מתוך כוונה להרוס בית. מדובר בבית חוקי עם היתרים רשומים אלא שהשוטרים, סירבו להראות המסמכים והכניסו מכות רצח לתושבים שהתנגדו להריסת הבית". לדבריהם, "גם יהודה ליבמן, רב סרן מפקד פלוגה במילואים, הוכה עד עילפון והמשטרה סירבה לאפשר טיפול רפואי בו".

משטרת מחוז ש"י מסרה בתגובה לטענות המתנחלים כי במסגרת פעילות אכיפה באזור יצהר, בהמשך לאכיפת צו ההקפאה באיו"ש, עיכבו שוטרי יס"מ נהג טרקטור מקומי שעסק בבנייה לא חוקית. "במקום החלו להתגודד עשרות מתיישבים שחסמו את כלי הרכב של הכח, תוך יידוי אבנים, התפרעות והבערת צמיגים. כוח המשטרה עיכב ארבעה חשודים בהתפרעות, בהם חשוד בהצתת שדה פתוח, סמוך לחווארה. החשודים הועברו לחקירה במרחב שומרון".

עוד הבהירה משטרת מחוז ש"י כי "במהלך סיוע של

המשטרה באכיפת צו הקפאת הבנייה התגודדו עשרות מתיישבים אשר יידו אבנים, התפרעו והבעירו צמיגים לעבר כוחות המשטרה. בעקבות כך נעצרו מספר חשודים. כל מקרה של אלימות כלפי כוחות הביטחון מהווה חציית קו גבול שטופל במלוא חומרת הדין".

ח"כ בן ארי פנה לשר לביטחון פנים בדרישה להקים ועדת חקירה בעקבות האירוע. "יש לסלק ממשטרת מחוז ש"י שוטרים אלימים המתנהגים כמו במערב הפרוע. למשטרה אסור להפעיל תג מחיר נגד המתיישבים", אמר.